ועדת הפנים ואיכות הסביבה, כנסת 17, פרוטוקול מספר 107, 2007-01-30 12:00

יורם מרציאנו: שלום לכולם, אני מתכבד לפתוח את ישיבת ועדת הפנים והגנת הסביבה.

יורם מרציאנו: אודה ולא אבוש, לדיון על תוכניות המתאר נזרקתי כמעט ללא התראה מוקדמת.

יורם מרציאנו: בהיותי חבר ועדת הפנים, אני מכיר את הנושא הזה.

יורם מרציאנו: אבל, חברי חבר הכנסת גאלב מג'אדלה, הוא זה שניהל את זה בפועל.

יורם מרציאנו: אנחנו נאחל לו שוב הצלחה בתפקידו כשר הערבי המוסלמי הראשון בממשלת ישראל.

יורם מרציאנו: המינוי שלו מסמל את הדו-קיום האמיתי, והקשר לשלום בין יהודים לערבים, ובצורך לחיים משותפים בין יהודים לערביים במדינת ישראל.

יורם מרציאנו: השר מג'דאלה הוא בהחלט התשובה הטובה לכך, וגם בהיותו יושב-ראש ועדת הפנים ראינו את ניהול הישיבות.

יורם מרציאנו: אנחנו עוסקים היום בנושא שאני מכיר אותו גם מהיותי סגן ראש עיר בעיר לוד כשאנחנו התמודדנו לא אחת בשאלת הבנייה הבלתי חוקית.

יורם מרציאנו: כיהודי גאה שהוא גם איש ציבור וגם חבר כנסת, לא אחת עמדתי מול השאלה של אזרחים ערבים שבונים את ביתם בצורה לא חוקית.

יורם מרציאנו: כשהייתי מגיע והייתי שואל אותם למה הם בנו כך, הם היו עונים: מה למה?

יורם מרציאנו: האם יש תוכנית מתאר?

יורם מרציאנו: האם יש תוכנית אב?

יורם מרציאנו: האם יש תוכניות מפורטות?

יורם מרציאנו: האם יש לכם תשובות לתת לנו על מנת שנוכל לקדם את העניין הזה?

יורם מרציאנו: בסופו של דבר, גם אנחנו רוצים לבנות את ביתנו בצורה חוקית, ולא לעמוד תחת צו הריסה שעשוי להגיע כל רגע, ומעמיד אותנו בפני שוקת שבורה.

יורם מרציאנו: גאלב מג'אדלה יזם דיונים בנושא הכנת תוכניות מתאר, ואני יודע שבמסגרת תוכניות העבודה של ממשלת ישראל ל-2007, נושא תוכניות מתאר ותוכניות מפורטות במגזר הערבי, הוא בהחלט אחד הנושאים המרכזיים שגם ראש הממשלה מר אהוד אולמרט, גם שר הפנים, גם שר הביטחון בהיותו יושב-ראש הוועדה למגזר הלא יהודי, עמדו עליהם.

יורם מרציאנו: אני זוכר שבמסגרת הדיונים שלנו, ובמסגרת מהלכי המשא ומתן כל הזמן גאלב מג'אדלה עמד על כך שהנושאים שקשורים לתוכניות מתאר יהיו הנושאים שיהיו בליבה של ההסכמים, וגם בדיונים על תקציב המדינה 2007.

יורם מרציאנו: אני גם יודע מגאלב מג'אדלה שהוא עמד על כך שבכל מועצה יהיה מתכנן שיתכנן את תוכנית האב, ושלא יהיה מישהו שיתכנן לחמישה ישובים ביחד, כאשר בסופו של דבר תפסת מרובה, ולא תפסת כלל.

יורם מרציאנו: אני גם יודע שדאגו לתקציב של 50 מיליון שקל לנושא תוכניות מתאר, וזה מופיע במסגרת ההסכמים של תקציב המדינה 2007 לתוכניות במגזר הערבי.

אהוד יוסטמן: נכון להבוקר אנחנו לא יודעים מזה.

יורם מרציאנו: כמי שהוביל את צוות המשא ומתן מטעם מפלגת העבודה מול שר האוצר, אני אומר לך שזה מופיע וזה קיים, ואני גם יותר מאומר לך שיש כוונה.

יורם מרציאנו: אני גם שמעתי את אנשי משרד ראש הממשלה בראשותו של אהוד אולמרט שאומרים ששנת 2007 הולכת להיות שנת מפנה במגזר הערבי.

יורם מרציאנו: אני תמיד אומר לחברים שלי שכיהודי אני תמיד צריך לדאוג ששם יהיה טוב, כי אם שם לא יהיה טוב, גם לי לא יהיה טוב.

יורם מרציאנו: כסגן ראש עיר בעיר לוד שהיא עיר מעורבת, חוויתי את זה על בשרי.

יורם מרציאנו: אני חושב שהאנרכיה וההשתוללות של הבנייה הבלתי חוקית היא תולדה של הזנחה של הרבה מאוד שנים מצד המנגנון והמשרדים שלא נתנו פתרון ומענה לשאלת תוכניות האב במועצות ובישובים הערבים.

יורם מרציאנו: לכן, אני יותר משמח על הדיון.

יורם מרציאנו: אני רוצה לשמוע את הדברים, ולראות איך בסופו של דיון אנחנו מקבלים החלטות אופרטיביות שמקדמות אותנו לתוכניות, ויותר מזה - לתוכניות מפורטות.

יורם מרציאנו: אם אני לוקח בבקה-אלגרביה שטח של 49 דונם שאין בו תוכנית אב, ואין בו גם תוכנית מפורטת - אם נתחיל בתוכנית מפורטת אז יש לנו הצלה של שטח של 49 דונם שיכול לתת מענה באותו ישוב.

יורם מרציאנו: לכן, אני הייתי יותר רוצה לשמוע אתכם.

יורם מרציאנו: אנחנו קודם כל נשמע את איברהים זועבי מרכז המגזר המיעוטים במשרד ראש הממשלה גם על הכוונה של משרד ראש הממשלה במסגרת 2007 ו-2008.

יורם מרציאנו: אנחנו יודעים שבסופו של דבר אנחנו צריכים לתת שם פתרונות.

איברהים זועבי: משרד ראש הממשלה דרך האגף לביצוע ובקרה, יוזם ובודק את כל נושא תוכניות אב המתאר המפורטות.

איברהים זועבי: אני מעדכן את המנכ"ל מידי שנה מה התקדם, ומהו הצורך.

איברהים זועבי: בסוף שנת 2006 התקיים דיון, וביקשתי להוסיף תקציב של 50 מיליון שקל לתוכניות אב מתאר מפורטות.

איברהים זועבי: אני מקווה שהסכומים האלה יעמדו לרשותנו השנה, ונוכל לקדם עוד תוכניות מתאר מפורטות ביישובים שהתחילו, וביישובים חדשים.

איברהים זועבי: עד כמה שידוע לי לגבי ג'סר אלזרקא - תוכנית המתאר שלהם הוכנה בשנות ה-70, ואושרה ב-94.

קריאות: ב-93.

איברהים זועבי: התוכנית הזאת היום לא נותנת פתרונות, והיא לא עונה לצורכי היישוב שיש בו ריבוי טבעי גדול מאוד.

איברהים זועבי: צריך להכין תוכנית מתאר חדשה ליישוב.

איברהים זועבי: ברשימת היישובים שעברה בדיקה טרום תכנונית לפי ישיבה שלי עם אהוד יוסטמן, הבנתי שהם נכללים ברשימה החדשה של תוכניות אב ומתאר.

יורם מרציאנו: מדבריו אני מבין שחיכינו יותר מעשרים שנה על מנת לאשר תוכנית מתאר.

אהוד יוסטמן: פנו אלינו לפני שנה ומשהו.

מוראד עמאש: אנחנו פנינו לפני שנתיים.

יורם מרציאנו: אדוני ראש המועצה, אני אתן לך את רשות הדיבור.

יורם מרציאנו: תאמין לי שאני פה כדי להגן עליכם.

יורם מרציאנו: התפקיד שלי הוא להגן על התושבים שלכם.

אהוד יוסטמן: גם תפקידנו הוא לשרת את התושבים, חד משמעית.

אהוד יוסטמן: אנחנו מאוד מתאמצים.

אהוד יוסטמן: יש פה תוכנית מתאר מחוזית שמריצה הוועדה המחוזית - אגף תוכניות מחוזיות אצלנו.

אהוד יוסטמן: לגבי ג'סר אלזרקא - יש איזשהי התלבטות וקושי סביב ההצעה שם, שאני אגב לא קשור אליה כי אני עוסק בתוכניות מקומיות.

אהוד יוסטמן: מכל מקום, זה לא היה רקע נוח למחוז מבחינת התוכנית המקומית, והוא רוצה שקודם נכריע לגבי התוכנית המחוזית לפני המקומית.

אהוד יוסטמן: גמרו לשמוע את ההתנגדויות , זה כבר הופקד.

אהוד יוסטמן: היו אלפי התנגדויות לתוכנית, מדובר בתוכנית ענקית.

מגלי והבה: ממי היו ההתנגדויות?

מגלי והבה: האם מהתושבים?

אהוד יוסטמן: גם, וגם משרדי ממשלה, ישובים, תושבים.

אהוד יוסטמן: היתה חוקרת בשם נורית ג'רבי ששמעה בסבלנות רבה, ובמקצועיות גדולה מאוד, את כל הטוענים.

אהוד יוסטמן: היא עוד לא הוציאה דוח.

אהוד יוסטמן: אבל, אנחנו בינתיים התבקשנו על-ידי היישוב אולי בכל זאת לקדם תוכנית מתאר מקומית.

אהוד יוסטמן: כדי שהכול יהיה באווירה יחסית טובה, עשינו בדיקה טרום תכנונית והזמנו באופן מיוחד בדיקה טרום תכנונית לג'סר אלזרקא.

אהוד יוסטמן: המסקנה היתה שצריך לעשות תוכנית מתאר.

אהוד יוסטמן: טובי אלפנדרי הוא זה שנבחר על ידנו במכרז לעשות את הבדיקה הזאת.

אהוד יוסטמן: הוא הגיש את המסקנות שלו, היה דיון אצל מינהל מנהל התכנון לאור הדוח הזה, והוחלט לעשות תוכנית מתאר.

אהוד יוסטמן: אנחנו הכנו מפרט לתוכנית המתאר הזאת, וגמר המפרט יהיה בעוד שבועיים, ואז אנחנו נפנה למתכננים.

אהוד יוסטמן: עכשיו אנחנו נועצים עם היישוב, עם הוועדה המחוזית, ועם הוועדה המקומית, לרשימת מתכננים.

אהוד יוסטמן: לצערי, בפחות משמונה חודשים אי אפשר לעשות את זה.

מגלי והבה: שמונה חודשים מגמר התוכנית?

אהוד יוסטמן: לא.

יורם מרציאנו: אנחנו מתכנסים פה על מנת למנוע את החסמים ואת הבירוקרטיות, ולקדם את התהליכים.

יורם מרציאנו: לא באתי הנה בשביל שאתה תבוא לפה ותתחיל להסביר לי שזה עוד שבועיים, ועוד שלושה חודשים, ונבחר וכו'.

יורם מרציאנו: אנחנו המחוקקים, ואנחנו אלה שצריכים לתת את הפתרונות לתהליכים חוקתיים.

יורם מרציאנו: אני לא מתכוון לעבור על החוק, אבל אני מתכוון למנוע את הבירוקרטיה של עשרים שנה.

יורם מרציאנו: ג'סר אלזרקא זה ישוב אחד מתוך עשרות ישובים ערבים שבהם במשך שנים לא נעשו תוכניות מתאר, ובסופו של דבר כחבר ועדת הפנים אני מוצא את עצמי מגיע לפה לדיונים בנושא בנייה בלתי חוקית כל שבועיים כאשר נהרסים בתים.

יורם מרציאנו: אנחנו מצד אחד לא נותנים פתרונות תכנוניים, ומצד שני אנחנו באים בטענות על כך שבונים לא חוקי.

יורם מרציאנו: מי שקיבל את ההחלטה הזאת הוא ראש הממשלה מר אהוד אולמרט שהוא לא ממפלגתי שלי, והוא אמר ששנת 2007 היא שנת מפנה למגזר הערבי.

יורם מרציאנו: אתה יודע - מעשיך יקרבוך, ומעשיך ירחיקוך.

יורם מרציאנו: אנחנו צריכים גם לעשות, לא רק לדבר.

יורם מרציאנו: אני רוצה שתיתן לי תשובות אופרטיביות לקידום התהליך לתוכנית אב ג'סר אלזרקא, זה מה שאני מבקש.

אהוד יוסטמן: כל מי שבא, חושב שהעולם התחיל מאותו רגע, ואני רוצה להפריך את העניין הזה.

אהוד יוסטמן: אני לא איש פוליטי, אני רק מציין עובדות.

אהוד יוסטמן: אבל, אריק שרון בסדרה חשובה מאוד של החלטות ממשלה החליט לפני חמש שנים על מהלך חסר תקדים שבו אנחנו מכינים 80 תוכניות מתאר מתוך 128 ישובים.

אהוד יוסטמן: אני חושב שלכל הדעות זה משהו שהוא לא היה.

אהוד יוסטמן: קודמיי במשך עשרים שנה אישרו 3 תוכניות, ואני במשך שנתיים וחצי אישרתי כבר 19 - קיבלו תוקף.

אהוד יוסטמן: כל 80 התוכניות האלה - תכנונן יסתיים עד סוף שנה זאת, אישורן יסתיים.

אהוד יוסטמן: זה תהליכים של שנים.

אהוד יוסטמן: מה שלקח אצלנו עשר שנים, לוקח אצלנו שנה וחצי עד שנתיים, שזה ללא תקדים.

אהוד יוסטמן: אגב, כל זה נעשה ללא שניתן לנו כוח-האדם לפי החלטת ממשלה.

אהוד יוסטמן: אני אראה לך שבהחלטת ממשלה נאמר: על כל 7 ישובים מגיע בן אדם.

אהוד יוסטמן: עכשיו בתהליך של 70 ישובים אנחנו עם שני אנשים: תקן אחד, אחד חיצוני.

אהוד יוסטמן: עוד 50 מיליון, ועוד 50 מיליון זה מאוד מרשים.

אהוד יוסטמן: אבל, אין לנו כוח-אדם.

יורם מרציאנו: אם כך, הצעת ועדת הפנים באה לסייע לך.

אהוד יוסטמן: בבקשה, תסייעו לנו בכוח-אדם.

יורם מרציאנו: אנחנו מבקשים, וזה גם שסיכמנו במסגרת ההידיינויות שלנו עם קובי הבר ופקידי האוצר, שבמקום שאנחנו נמנה מהנדס אחד על כמה ישובים שזה מאריך את התהליך, אנחנו נמנה לכל ישוב או שני ישובים מהנדס אחד, וזה במטרה לקצר את התהליכים.

אהוד יוסטמן: זה קצת מורכב, ואני אנסה לפשט את זה.

אהוד יוסטמן: אני מפעיל 1,000 מתכננים ויועצים.

אהוד יוסטמן: אנחנו לא מכינים את התוכניות, אני מפעיל.

אהוד יוסטמן: לכל ישוב יש מתכנן וצוות של עשרה יועצים לפחות, כך שמבחינה זו אין בעיה.

אהוד יוסטמן: כיוון שיש 1,000 כאלה ואנחנו שניים ורבע אנשים, אז אנחנו כגוף מפקח עובדים 14 -15 שעות בהתנדבות, ושישי, ושבת, וזה לא מצב שאתה יכול למשוך אותו יותר.

אהוד יוסטמן: אנחנו עושים את זה 3, 4, 5 שנים, וזה קצת מופרך.

אהוד יוסטמן: אני אומר: אם יש פרויקט ויש 50 מיליון, אז בואו תתנו מיליון אחד שזה אחוז, ותראו שיש גם כוח-אדם לבצע את זה.

מגלי והבה: אותם שניים וחצי שיצטרפו אליכם למשרד, גם להם ייקח זמן ללמוד את הנושא.

אהוד יוסטמן: תוך שבועיים הם בתוך העבודה.

אהוד יוסטמן: אני מפעיל אנשים טוב, וכולם סחוטים.

אהוד יוסטמן: אם כן, חסר כוח-אדם ותוכניות מפורטות.

אהוד יוסטמן: אלו שני דברים מאוד מאוד חשובים.

אהוד יוסטמן: אנחנו מדברים על תוכניות מתאר.

אהוד יוסטמן: כשאנחנו מתחילים לסיים תוכניות מתאר, מתחיל להתעורר הצורך בתוכניות מפורטות, וזה נושא מאוד אקוטי עכשיו לישובים הערביים.

אהוד יוסטמן: התוכניות המפורטות האלה שהן בדרך כלל גם של איחוד וחלוקה, הן תוכניות יקרות.

אהוד יוסטמן: קשה מאוד לישובים לעמוד בזה.

אהוד יוסטמן: אנחנו ביקשנו מאוד במשך כל השנים האחרונות, שיתחילו להתארגן למימון של התוכניות המפורטות.

אהוד יוסטמן: קודם כל, לעזור לישובים או לוועדות המקומיות שזה היינו הך מבחינתי, שיהיה להם תקציב לתוכניות האלה.

אהוד יוסטמן: אנחנו התחלנו לעשות את זה בכוחותינו, אבל זה לא התפקיד שלנו, וזה לא נכון.

אהוד יוסטמן: זה צריך להיות הרבה יותר קרוב.

אהוד יוסטמן: אנחנו התחלנו לעשות איחוד וחלוקה בדווים בצפון - היה לזה פרויקט מיוחד - ואנחנו עושים את זה.

אהוד יוסטמן: זה אפילו פרויקט מוצלח, אבל זה לא מתפקידנו.

אהוד יוסטמן: יש לנו מספיק עבודה משלנו, אבל עשינו את זה כחירום.

אהוד יוסטמן: צריך לדאוג להם, וצריך לדאוג למחוזות שלנו לכוח-אדם לבדיקת תוכניות.

אהוד יוסטמן: אנשים קורסים.

אהוד יוסטמן: אתה נכנס לחדר ואתה רואה אדם עם מאות תיקים, ואתה אומר שגם אם הוא הכי טוב בעולם, ועם הרצון הכי טוב בעולם, הוא לא יכול.

אהוד יוסטמן: אלו העזרות שצריך לעזור, ואני אומר את זה כי כולם רוצים לעזור.

אהוד יוסטמן: אבל, לא לכולם יש אפשרות.

אהוד יוסטמן: אתם דיברתם על ה-50 מיליון, ואני רוצה לומר לכם שהיום שאלתי אצלנו בכל הקומות, אם זה בכללי, אם זה אצלנו במינהל התכנון, ובכל החשבויות אצלנו, עם חשב המשרד, חשב מינהל התכנון, ואף אחד עוד לא יודע על זה.

אהוד יוסטמן: הלוואי, אבל אנחנו עוד לא יודעים על זה.

אהוד יוסטמן: אני אומר את זה כדי שתדעו, וכדי שזה יגיע בסוף לאן שרציתם.

אהוד יוסטמן: לא הגיעה שום תוספת ל-2007, יש לי את כל התקצוב הקיים.

יורם מרציאנו: אהוד, אני יכול לומר לך שבמסגרת נייר מסודר שנשלח אלינו מהממונה על התקציבים באוצר, זה יותר ממופיע שם, וזה כתוב.

יורם מרציאנו: בסופו של דבר, אני הולך לקובי הבר לשמוע את האמת, כי לצערי, הוא שר האוצר האמיתי של מדינת ישראל.

יורם מרציאנו: אבל, אני אומר לך שהובטח לי על-ידי קובי הבר, וגם לגאלב מג'אדלה בצורה מסודרת ומפורטת.

יורם מרציאנו: אתה גם יכול לפנות לקובי הבר בשמי, או למי מטעמו – לפקידיו – שממונה על העניין, כדי שהוא יפנה אותך לאותו מקור תקציבי שהובטח.

אהוד יוסטמן: לגבי כוח-אדם - פנינו לסטניסלב שוורצביין שהוא הרפרנט שלנו, והוא אמר לי: "נייט" מוחלט לכוח-אדם.

אהוד יוסטמן: זה כל כך לא בפרופורציה לגודל החשיבות שאתם מייחסים לזה.

אהוד יוסטמן: אני מבזבז את זמני בניסיון למצוא עוד, וגם כאשר יש לי בן אדם אז אומרים לי: לא 180 שעות, רק 140 שעות, כי זה יחסי עובד מעביד.

אהוד יוסטמן: הכול בסדר, אבל אנחנו לא יכולים לעשות עבודה.

חנא סוייד: אהוד, אולי הכוונה היא ש-50 מיליון יכסו גם את כוח-האדם.

אהוד יוסטמן: אני מאוד אשמח.

יורם מרציאנו: היות ואני לא בקי בעניין, אני לא אומר דבר שאני אינני אחראי עליו.

יורם מרציאנו: אני אומר שוב, הקרדיט בעניין הזה כל כולו ניתן ליושב ראש ועדת הפנים שמונה היום לשר, לגאלב מג'אדלה.

יורם מרציאנו: הוא ניהל את המשא ומתן, הוא מכיר את העניין.

יורם מרציאנו: הוא ליווה את העניין בתוקף היותו יושב-ראש ועדת הפנים.

יורם מרציאנו: אתם מבינים שבמשך שעתיים שבמהלכן אני יושב כאן על הכיסא, אני לא יכול ללמוד את הכול.

יורם מרציאנו: ישב כאן מישהו ממפלגתי, סביר להניח שישב פה חבר הכנסת שהיה שר הפנים הקודם אופיר פינס.

יורם מרציאנו: זה מה שמסתמן כרגע במפלגת העבודה, ואני כיושב ראש סיעת העבודה מחליף אותו באופן זמני.

יורם מרציאנו: שמענו את העניין, ואני בהחלט גם אדע להעביר את המסר שאתה מדבר עליו למי שצריך.

יורם מרציאנו: ביום חמישי אנחנו עורכים ביקור במרכז השלטון המקומי, ולדעתי זה גם חלק מהדיונים שלנו שצריכים לעלות עם ראשי מרכז השלטון המקומי.

יורם מרציאנו: בכל מקום שאני מגיע במגזר הערבי הנושא המרכזי הוא תוכניות אב ותוכניות מתאר.

מגלי והבה: מהו מספר הרשויות שאיתן אין בעיה מבחינת תוכניות המתאר?

אהוד יוסטמן: יש היום 19 רשויות מתוך 80 שבמסגרת הפרויקטים.

אהוד יוסטמן: השאר - עד 128 ישובים- חלקם יש להם, לא נדרשנו בכלל אליהם.

אהוד יוסטמן: אנחנו בודקים באופן יוזם עכשיו את כל שאר היישובים.

אהוד יוסטמן: אנחנו בודקים השנה 15 ישובים נוספים.

יורם מרציאנו: איך ההשוואה של זה מול המגזר היהודי?

אהוד יוסטמן: מתוך 80 ישובים כרגע בתוכניות - 60 - מגזר ערבי, ו-20 מגזר יהודי.

אהוד יוסטמן: בעקבות ההחלטות של שתחילת שנות האלפיים, יש דגש עצום על המגזר הערבי.

חנא סוייד: ביישובים היהודים לא מכינים כי יש.

יורם מרציאנו: חבר הכנסת סוויד, אני רוצה להיות סנגור של החברים שהגיעו לכאן, כי הדיון הזה מתקיים משום שיש קיפוח מול המגזר היהודי, ואומר לך את זה יהודי.

נחום זאב פלד: אני יכול להעיד על המצוקות כפי שאהוד הצביע עליהן, מבחינת כוח-האדם, וכל המגבלות האלה.

נחום זאב פלד: עם כל העומס, יש לו רגליים יציבות ואיתנות.

נחום זאב פלד: הבעיה היא לא כל כך ההליך התכנוני.

נחום זאב פלד: בפרק זמן של שנתיים פחות או יותר גומרים את ההליך התכנוני.

נחום זאב פלד: הבעיה היא צוואר הבקבוק, ואתה מכיר את זה ממקומות אחרים, והוא האישור הסטטוטורי בוועדות המחוזיות שיכול להתמשך שנים.

נחום זאב פלד: אין לנו שליטה על זה.

נחום זאב פלד: הבעיה היא האישור הסטטוטורי בוועדות המחוזיות של התוכניות אחרי שנגמר הפרק התכנוני.

נחום זאב פלד: הפרק התכנוני הוא שנה וחצי-שנתיים, או שנתיים וחצי אם חורגים.

נחום זאב פלד: צוואר הבקבוק הוא אישור התוכנית בוועדות המחוזיות, אבל זה לא אופייני רק לטיפול בתוכניות מתאר של המגזר הערבי.

יורם מרציאנו: ערכנו ביקור בוועדה לתכנון, ושמעתי שם את שוקי עמרני שאומר: בשנה האחרונה אני מנסה לתת יתר עבודה, כולל שעות נוספות, של אישור תוכניות מתאר למגזר הערבי, וזה מתוך המצוקה כשאנחנו מבינים שנעשה שם קיפוח של הרבה מאוד שנים, ואנחנו לא הצלחנו לעמוד בלוחות הזמנים.

נחום זאב פלד: מחקר לא עדכני שנעשה אומר שאישור של תוכניות עד קבלת תוקף לוקח סדר גודל של עשר שנים.

יורם מרציאנו: הפתרון שאני רוצה לתת הוא בקיצור לוחות הזמנים האלה.

יורם מרציאנו: עשר שנים זה בבחינת הניתוח הצליח והחולה מת.

נחום זאב פלד: גם אם יש תוכניות מתאר, הנדבך היותר חשוב של המימוש הוא התרגום של התוכנית לתוכניות מפורטות שעל פיהם תוכל להוציא היתרי בנייה.

נחום זאב פלד: צריך לתת דגש על הפאן של התוכניות המפורטות.

נחום זאב פלד: לפני כעשור, ג'סר אלזרקא היתה בין 40 ישובים שהיו אז מועדפים, והיו תחת המעקב של האגף לתיאום ובקרה.

נחום זאב פלד: היינו מעורבים בזה.

נחום זאב פלד: נעשו שם ניסיונות, כולל תקציבים של כל משרד שהיה צריך להשקיע.

נחום זאב פלד: אני לא יודע מה יצא מזה בפועל.

קריאה: לא יצא כלום.

נחום זאב פלד: לא יצא כלום, אני כבר עזבתי את התפקיד.

נחום זאב פלד: ניסו לפעול לקידום או לתמיכה כלשהי גם במסלול חיצוני לתכנון המתארי.

נחום זאב פלד: נקודת החולשה היא לא בעבודה התכנונית המקצועית, אלא בכל תהליך האישורים בוועדות המחוזיות והארציות.

אהוד יוסטמן: והגופים שנותנים חוות דעת כמו: משרד התחבורה, מע"צ, איכות סביבה.

אהוד יוסטמן: זה דבר שלוקח הרבה זמן.

יורם מרציאנו: רבותי חברי הכנסת, אתמול התקיים דיון, היום מתקיים דיון.

יורם מרציאנו: במקום שנבוא לכאן כל פעם על משהו נקודתי, ונביא לכאן את ראשי המועצות, אולי אנחנו צריכים לקיים דיון יותר גדול, יותר רחב, יותר מקיף, עם מי שממונה על כל נושא התכנון במשרד הפנים, יחד עם ראשי הוועדות המחוזיות, יחד עם מרכז השלטון המקומי, יחד עם מנכ"ל הפנים, עם מנכ"ל האוצר, עם אלה שהם קובעים בסוף את המדיניות.

יורם מרציאנו: מצד אחד, זה עניין של כסף.

יורם מרציאנו: מצד שני, זה בירוקרטיה.

יורם מרציאנו: בסופו של דבר אנחנו רוצים לאחד את כל הקצוות כדי לנסות למנוע את כל החסמים הבירוקרטים שנמצאים שם.

יורם מרציאנו: כי שוב, אנחנו נותנים עכשיו אקמול לחולה סרטן.

יורם מרציאנו: צריך להיות פה טיפול מערכתי שבסופו של דבר ייתן פתרון כולל למניעת החסמים.

נחום זאב פלד: ברפורמה המוצעת לחוק התכנון והבנייה שהתחילו לפני שנה, הכוונה היא להאציל יותר סמכויות לוועדות מקומיות לאשר תוכניות שתואמות תוכניות מתאר.

נחום זאב פלד: אבל, זה יהיה אחרי מבחן של שר הפנים שהוועדה המקומית ראויה לכך.

מגלי והבה: אדוני היושב ראש, גברתי מנהלת הוועדה, אני מציע לעשות יום שכולו יוקדש לדיונים בסוגיית התכנון והבנייה במסגרת תוכניות המתאר.

מגלי והבה: אני ראיתי את רשימת כל היישובים שיש לאיברהים זועבי ממשרד ראש הממשלה.

מגלי והבה: מדובר בהמון ישובים שבהן התוכניות תקועות, או שאפילו אין עדיין הליך.

אהוד יוסטמן: מעולם לא ראינו את הרשימה.

מגלי והבה: כמשרד פנים, אני אמור לדעת למי יש תוכנית מתאר ולמי יש בעיה, וזאת מבלי לראות את הרשימה.

אהוד יוסטמן: אם זה מגזר ערבי - אני בספק רב שזה נכון.

אהוד יוסטמן: מדובר ב-5-6 ישובים שחסרה להם עוד תוכנית.

אהוד יוסטמן: אני לא רואה רשימות כאלה אצלי.

איברהים זועבי: יש להם תוכניות אב, אבל אין תוכנית מתאר.

איברהים זועבי: כפר כנא היא לא בעבודה, למשל.

איברהים זועבי: יש לה תוכנית אב, אבל אין המשך.

איברהים זועבי: אותו הדבר בריינה, בטורעאן, ועוד מקומות.

איברהים זועבי: אלו ישובים שאושרו להם תוכניות אב, אבל לא היתה השלמה.

מגלי והבה: אני מציע שלדיון שכזה תיעשה הכנה מראש.

מגלי והבה: חבר הכנסת סוויד היה בעצמו ראש רשות, והוא מתעסק בתכנון הארצי והוא יודע טוב מאוד.

מגלי והבה: לא כולנו בקיאים, אבל בכל מקום שאליו אנחנו הולכים אנחנו שומעים שיש בעיה שקשורה בתוכנית המתאר.

מגלי והבה: אני הייתי בג'סר אלזרקא, ואני רוצה לומר שאי אפשר לחיות ככה.

חנא סוייד: אדוני היושב ראש, אתה הצעת הצעה מצוינת, ואכן צריך לארגן יום עיון שכזה שבו גורמים שונים יתנו את ה-input שלהם, גם משרד הפנים, גם מרכז השלטון המקומי, גם הרשויות, והוועדות המחוזיות.

חנא סוייד: יש רשויות מקומיות שיודעות שמשרד הפנים הכין תוכנית עבורן, והן יודעות שוועדות מחוזיות הן אורגן של משרד הפנים, ויש להן ציפיות.

חנא סוייד: הן לא מבינות למה הוועדה המחוזית לא מסכימה לתוכנית שהכין משרד הפנים, או לא מאשרת.

אהוד יוסטמן: היא משנה.

חנא סוייד: לפעמים השינויים הם דרסטיים.

חנא סוייד: זה קצת בעייתי.

יורם מרציאנו: אני אנצל את סמכותי בשבוע זה כיושב ראש ועדת הפנים, ואני כבר מורה למנהלת הוועדה לקדם כזה דיון.

יורם מרציאנו: במסגרת הסיכום, היא כבר תוציא הזמנה לדיון יחד עם כל הגורמים המקצועיים הרוחביים, ועבודת מטה, להביא את כולם יחד סביב השולחן.

יורם מרציאנו: יכול מאוד להיות שזו סוגיה ציבורית חברתית מהותית, של המשך קיומן של רשויות ערביות במדינת ישראל.

יורם מרציאנו: יכול מאוד להיות שאני צריך להקים פה ועדת מעקב בוועדת הפנים, או ועדת משנה, שתעקוב אחר ביצוע התוכניות האלה.

יורם מרציאנו: אני לא מציע שניצמד לסיסמאות, אני מציע שנהיה אופרטיביים.

יורם מרציאנו: הגיע לפה ראש מועצת ג'סר אלזרקא שאני מכבד אותו מאוד, וקראתי את נייר העבודה שהוא הכין לחברי הכנסת.

יורם מרציאנו: הוא לא מחדש לי כלום.

יורם מרציאנו: אני רוצה להגיד לך אדוני ראש המועצה בצער רב, שזוהי בעצם נחלת הישובים הערבים האחרים.

מוראד עמאש: לא, אצלנו המצב יותר קשה.

ג'מאל זחאלקה: לעומת ישובים ערבים אחרים, בג'סר אלזרקא המצב הוא הכי קשה.

יורם מרציאנו: כל אחד אומר שאצלו המצב הכי קשה.

יורם מרציאנו: הייתי בטייבה, ואומרים לי שהמצב שם יותר קשה.

ג'מאל זחאלקה: לא.

יורם מרציאנו: אדוני, הגעת לפה מג'סר אלזרקא, ואנחנו צריכים לראות איך אנחנו יוצאים מפה עם משהו אופרטיבי שקשור למועצה שלך, ולראות איך מקדמים שם את תוכנית האב, וטוב שנמצא כאן הממונה על התכנון הארצי במשרד השיכון, וגם אהוד יוסטמן ממשרד הפנים.

יורם מרציאנו: אני אומר לך, ה-50 מיליון שקל האלה הם peanuts, זה לא כסף גדול.

יורם מרציאנו: אם ג'סר אלזרקא הוא היישוב שנמצא במצב הקשה ביותר, אז בואו ניתן עזרה ראשונה לטובת אותו ישוב.

אהוד יוסטמן: הם הראשונים עכשיו אצלנו, אנחנו יוצאים עם מפרט.

יורם מרציאנו: יופי.

יורם מרציאנו: אני מבקש מראש המועצה להציג לנו את העניין, ובדברי הסיכום נלך לדיונים ארוכים בימים ארוכים כדי לתת פתרונות לכל שאלת התכנון במגזר הערבי, כי אני חושב שזה לא משהו נקודתי של ג'סר אלזרקא.

ג'מאל זחאלקה: לפני שלושה שבועות יזמתי דיון על תוכנית המתאר של הפיתוח התיירותי של נמל הדייגים בג'סר אלזרקא.

ג'מאל זחאלקה: זוהי תוכנית שקיימת הרבה שנים, והפוטנציאל הכלכלי שלה לפיתוח היישוב הוא אדיר.

ג'מאל זחאלקה: זה חלקת אלוהים עלי אדמות.

ג'מאל זחאלקה: יש שם הכול, יש שם עתיקות, יש דגים, יש שם אנשים עם מסורת של דיג של כמעט מאה שנים.

ג'מאל זחאלקה: יש שם מקום לטיילת מול ים היפה.

ג'מאל זחאלקה: השר הרצוג אמר שהוא מאוד מעוניין בתוכנית.

ג'מאל זחאלקה: הוא אפילו מתלהב ממנה, הוא מוכן להשקיע.

ג'מאל זחאלקה: אבל, זה תקוע באישור ועדות תכנון.

ג'מאל זחאלקה: הדבר הזה יכול להיות קרש הצלה לג'סר אלזרקא.

ג'מאל זחאלקה: אני מלווה את הנושא הזה כבר שלוש שנים.

נחום זאב פלד: כולם תומכים.

נחום זאב פלד: זה היה במועצה הארצית, היה דיון על זה.

מוראד עמאש: אני רוצה להתייחס למצוקה שבה נמצא היישוב.

מוראד עמאש: לפני שנתיים היתה יוזמה לעריכת דוח, והבדיקה נעשתה על-ידי טובי אלפנדרי שהגיש דוח מפורט על כל המצוקות של היישוב.

מוראד עמאש: אי אפשר לתאר את המצוקות של היישוב בדוח שכזה, המציאות היא יותר קשה.

מוראד עמאש: מצב האלימות שם חוגג, סמים, אלכוהוליזם, רצח.

מוראד עמאש: לאחרונה היה גל של רציחות, ולכל רצח ביישוב שלנו יש סיבה.

מוראד עמאש: כל הסיבות מצביעות על המצוקה הקשה שיש בשטחים למגורים.

מוראד עמאש: הרצח האחרון אירע לפני כחודשיים בבית של שני בני דודים, בעקבות ויכוח על מטר אחד, על פתיחת חלון אחד.

מוראד עמאש: זה מעיד על המצב שבו אנחנו נמצאים.

מוראד עמאש: זה ממש פצצה מתקתקת.

מוראד עמאש: היישוב כבר קרס.

מוראד עמאש: חבר הכנסת זחאלקה אמר שהיישוב צריך קרש הצלה, אבל אין יותר מה להציל.

מוראד עמאש: ההצלה כבר מזמן הלכה.

מוראד עמאש: אני מדבר מתוך ייאוש.

ג'מאל זחאלקה: יש בג'סר אלזרקא מדד לייאוש והוא אחוז ההצבעה לכנסת שעמד על 27%.

ג'מאל זחאלקה: בתחום ההצבעה לכנסת, זה האחוז כי נמוך בארץ.

ג'מאל זחאלקה: אני חרשתי את היישוב הזה, ולא שאנשים הם לא בעד או נגד, אלא הם מיואשים לגמרי.

ג'מאל זחאלקה: אנשים לא רצו לצאת, הם פסיביים.

יורם מרציאנו: בגבעתיים שהיא עיר יותר גדולה מג'סר אלזרקא, ויותר מתקדמת, בבחירות שהיו עכשיו לראשות עיר היו 30%.

ג'מאל זחאלקה: אני מדבר על בחירות לכנסת.

ג'מאל זחאלקה: אין ישוב בארץ שבו היו 27% הצבעה לכנסת.

יורם מרציאנו: זה נכון.

ג'מאל זחאלקה: הסתובבתי בבחירות וראיתי עד כמה אנשים מיואשים.

מוראד עמאש: התקשרתי אתמול לאהוד יוסטמן והוא בישר לי שבעוד שבועיים, שבוע וחצי, אנחנו יוצאים לתכנון.

אהוד יוסטמן: יוצאים למכרז.

מוראד עמאש: יוצאים למכרז לתכנון, והם אפילו רוצים לשתף אותנו בבחירת המתכנן.

יורם מרציאנו: אדוני יושב-ראש המועצה, אני חושב שאתה יכול לברך על כך שהוא מציע לך להיות שותף גם בתהליך של בחירת המהנדס.

מוראד עמאש: מצד אחד, אני מברך.

מוראד עמאש: מצד שני - היד שלי על הלב - אני פוחד מאוד.

מוראד עמאש: יש לנו שתי תוכניות ענקיות במחוז חיפה.

מוראד עמאש: אחת מהן היא בקעת הנדיב והיא הכי מסוכנת ליישוב שלנו.

מוראד עמאש: התוכנית השנייה היא תמ"מ 6.

מוראד עמאש: שתי התוכניות נגסו מהשטחים שנשארו ליישוב.

מוראד עמאש: בשנת 2020 היישוב הזה יגיע ל-19,000 נפשות, כאשר כיום מתגוררים בו 12,000 נפשות על שטח של 1,500 דונם.

מוראד עמאש: 40% -שטחי ציבור, וכבר אין שטחי ציבור בכפר, הכול פרוץ.

מוראד עמאש: אנשים בנו לכל עבר, וניצלו את כל השטחים.

מוראד עמאש: אני מתכנן להקים עוד בית ספר יסודי בגלל מצוקת החינוך ביישוב, אבל אין לי היכן להקים את בית-הספר הזה.

מוראד עמאש: מר אהוד יוסטמן, אני מבקש ממך לרשום את התנאים שלנו ברגע שזה יצא למכרז.

מוראד עמאש: אני מבקש להתחיל מיידית בהכנת התוכנית, ולהגדיר את צורכי היישוב.

מוראד עמאש: היעד של התוכנית הוא לא ב-2020, אלא 2025 יש להכינה לפני אישור תמ"מ 6.

מוראד עמאש: אנחנו התנגדנו בחריפות לתוכנית בקעת הנדיב.

מוראד עמאש: אנחנו מאוד ביקשנו גם מנורית ג'רבי ששמעה את ההתנגדות שלנו, להוציא את היישוב מכלל התוכנית.

מוראד עמאש: התוכנית בכלל לא מועילה לנו, אלא היא פוגעת בנו קשות.

מוראד עמאש: היא בכלל לא התייחסה ליישוב, היא התעלמה מעצם קיומו של היישוב.

מוראד עמאש: אני גם מזכיר פה את נושא המחלף שאנחנו ביקשנו, משום שזה הכניסה והיציאה של התושבים לכביש 2.

מוראד עמאש: אבל, משרד התחבורה ומע"צ התעלמו מקיום היישוב ג'סר אלזרקא שקיים כבר 120 שנה, ואישרו מכרז רק לאור עקיבא.

מוראד עמאש: בימים אלה אנחנו מתכוננים להפגנות, ואלוהים ישמור מה יקרה בכביש הזה.

מוראד עמאש: אני לא שולט על הציבור שלי שחש את הכאב הזה, את הסבל, והוא לא יכול יותר לשתוק.

מוראד עמאש: המתכננים צריכים להתייחס לדוח של טובי אלפנדרי, הם צריכים לבדוק ולקחת זאת בחשבון.

מוראד עמאש: אני מבקש שהתוכנית החדשה תיתן מענה למחסור בשטחים למגורים, זה מאוד חשוב.

מוראד עמאש: צריך להוסיף היום ליישוב עוד 1,000 דונם, ולא להגביל את המתכננים ולהגיד להם לתכנן תוכנית אב במה שקיים עכשיו, משום שזה לא יועיל בשום דבר.

יורם מרציאנו: איפה יש 1,000 דונם?

מוראד עמאש: יש שטח של בריכות הדגים של מעגן מיכאל.

יורם מרציאנו: אתה אומר שצריך לפנות עכשיו למשרד הפנים להקים ועדת חקירה לגבולות.

מוראד עמאש: כן, אנחנו ביקשנו.

מוראד עמאש: שלחתי מכתבים לשר הפנים ולמנכ"ל משרד הפנים וביקשתי.

מוראד עמאש: הם עדיין בודקים את זה, אין תשובה.

יורם מרציאנו: אתה פנית במכתב כדי להגדיל את השטח השיפוטי של המועצה המקומית, ואין לך מהם תשובה.

יורם מרציאנו: מתי פנית בפעם האחרונה?

מוראד עמאש: לפני חודש, וקיבלתי תשובה שהעניין בבדיקה.

יורם מרציאנו: מתי פנית בפעם הראשונה?

מוראד עמאש: לפני שלוש שנים.

יורם מרציאנו: כשאני נוסע שם על הכביש אני רואה את הצפיפות שבה חיים תושבי המועצה.

יורם מרציאנו: זה ממש בית בתוך בית.

יורם מרציאנו: חלק מהפתרון זה הקצאת שטחים נוספים.

יורם מרציאנו: כשאתה מספר לי שאדם רצח את בן הדוד שלו בגלל חלון, אתה מבין שהבעיה שם היא בעיה של שטח.

ג'מאל זחאלקה: ישנה בעיה בנגישות ג'סר אלזרקא לכביש החוף.

ג'מאל זחאלקה: בונים שם מחלף, אבל הזניחו בתכנון את ג'סר אלזרקא.

ג'מאל זחאלקה: המחלף מחבר את אור עקיבא ואת קיסריה, וג'סר אלזרקא לא מחוברת.

ג'מאל זחאלקה: כאשר השר מופז שמע את זה הוא אמר שזה לא מקובל עליו.

ג'מאל זחאלקה: הוא קיבל החלטה בפניי שהדבר ישונה, ושהמתכננים של המחלפים יכניסו את ג'סר אלזרקא כך שתהיה לה נגישות בכניסה וביציאה לכביש החוף.

ג'מאל זחאלקה: כיום הם צריכים לעשות סיבוב ענק כדי לעלות לכביש החוף.

יורם מרציאנו: מה קורה מבחינת דרכי מילוט, דרכי יציאה, אם יש שם פיגוע?

מוראד עמאש: כשהקימו את הכביש הזה התעלמו מהיישוב.

מוראד עמאש: יש לנו כניסה צרה.

יורם מרציאנו: אומרים לי שהכניסה לשם היא צרה, ומזה אני מבין שכאשר תכננו שם את היישוב לא נתנו מענה לנושאים עקרוניים.

ג'מאל זחאלקה: אני מקווה שהמצב ישתנה, השר מופז נראה לי עד עכשיו שר רציני.

ג'מאל זחאלקה: הצוות המקצועי במשרד שלו ישב שם, והוא נתן להם הוראה שג'סר אלזרקא תהיה בעניין הזה.

ג'מאל זחאלקה: הוא אומר: לא מקובל עליי.

מוראד עמאש: זה יהיה בעוד 25, או 50 שנה.

ג'מאל זחאלקה: לא, יש מחלף שמתוכנן עכשיו.

מוראד עמאש: מתי?

מוראד עמאש: אני בדקתי את זה מקרוב, זה לא קיים במשרד התחבורה.

מוראד עמאש: זה הצהרה.

ג'מאל זחאלקה: אני מדבר איתך על ישיבה שהייתה לפני שבועיים עם השר.

יורם מרציאנו: אתה בטח לא מצפה שבדיון עכשיו בוועדת הפנים אנחנו נגמור את כל בעיות היישוב.

יורם מרציאנו: מאוד הייתי שמח לעשות את זה אם היו לי הפתרונות.

יורם מרציאנו: אתה יודע שהוועדה מפקחת על עבודת הממשלה, ואתה יודע שפירוש המילה פרלמנט בצרפתית, הוא לדבר.

יורם מרציאנו: פתרונות אין לנו פה, אנחנו רק יכולים לזרז, להאיץ, לצעוק.

נחום זאב פלד: יש פער ציפיות גדול בין כל היישובים מלכתחילה, לגבי המימוש ופתרון של כל התחלואים על-ידי הכלי הזה שנקרא תוכנית מתאר.

נחום זאב פלד: מלכתחילה כשניגשים להכין תוכנית מתאר, הפער בציפיות הוא גדול.

נחום זאב פלד: צופים שתוכנית המתאר תפתור את כל התחלואים, אבל זה בלתי אפשרי, ובסופו של דבר אומרים: לא הצלחנו לקבל את זה ואת זה.

נחום זאב פלד: למשל, מבקשים לקבל קרקע באמצעות תוכנית מתאר, ושלא יצטרכו לעשות ועדת חקירה לגבולות.

נחום זאב פלד: גם ועדת חקירה לגבולות מחכה לאיזשהו אסמכתא מקצועית שתגדיר את הצורך.

נחום זאב פלד: זה לא רק לנושא של גבולות והוספת שטחים, זה גם לדברים אחרים כמו מוסדות, פער הציפיות הוא גדול.

ג'מאל זחאלקה: אני עוקב אחרי הנושא הזה הרבה שנים, ואני מכיר את היישוב טוב מאוד, את התחלואים, ואת הבעיות הקשות.

ג'מאל זחאלקה: אני גם מכיר בפוטנציאל של היישוב בגלל המיקום שלו.

ג'מאל זחאלקה: היישוב נמצא על כביש החוף, יש לו פוטנציאל תיירותי כי הוא על חוף, וגם פוטנציאל של אזורי בילוי.

ג'מאל זחאלקה: אחרי אוסלו התכנון של אזור התיירות בג'סר אלזרקא תוכנן כך שיהיו בתי מלון קטנים, ואזור חוף שיקלוט תיירות מהעולם הערבי.

ג'מאל זחאלקה: בנוסף לתוכנית המתאר, ולאזור תעשייה ולשאר הדברים הרגילים, צריך לעשות שני מהלכים כדי שהיישוב הזה יתעורר קצת.

ג'מאל זחאלקה: ראשית, פיתוח אזור החוף.

ג'מאל זחאלקה: יש כבר תוכניות מוכנות, צריך רק לעבור את האישורים המתאימים.

ג'מאל זחאלקה: שנית, הגברת הנגישות ליישוב.

יורם מרציאנו: כשאתה אומר שתוכנית פיתוח אזור החוף צריכה לעבור את האישורים המתאימים, למה אתה מתכוון?

ג'מאל זחאלקה: התוכנית תקועה בוועדה מחוזית-חיפה.

מוראד עמאש: היא עוברת עכשיו ל- - - חוף.

אהוד יוסטמן: מחר היא עומדת להידון בו--- חוף.

ג'מאל זחאלקה: אני התחלתי לטפל בנושא הזה כשנכנסתי לכנסת לפני שלוש שנים, ויש לי תשובה משר הפנים דאז פורז, שהנושא תקוע, ושהוא יעשה הכול כדי לקדם את התוכנית.

ג'מאל זחאלקה: ראינו איך זה מקודם.

ג'מאל זחאלקה: כמו שאמרתי, העניין השני הוא הגברת הנגישות.

ג'מאל זחאלקה: אני הבנתי בישיבה עם השר מופז שיש תוכנית להקמת מחלף, וזה לא להרבה שנים.

ג'מאל זחאלקה: הוא אמר שזה מוכן לביצוע.

מוראד עמאש: המכרז של אור עקיבא כבר הוצא.

ג'מאל זחאלקה: אנחנו אמרנו והשר הסכים, והוא נתן הוראות שג'סר אלזרקא תהיה חלק מתוכנית זאת.

ג'מאל זחאלקה: אבל, צריך לעקוב אחרי זה.

ג'מאל זחאלקה: הם ישברו את הראש איך לעשות את זה בדיוק מבחינה תכנונית.

ג'מאל זחאלקה: אבל, ג'סר אלזרקא תהיה חלק מהעניין.

ג'מאל זחאלקה: השר מופז אמר:

ג'מאל זחאלקה: לא יכול להיות שתהיה נגישות לאור עקיבא, ולג'סר אלזרקא - לא.

ג'מאל זחאלקה: אני רוצה שגם ג'סר אלזרקא תחובר.

ג'מאל זחאלקה: אני מציע שאנחנו נמשיך לעקוב אחרי העניין הזה.

ג'מאל זחאלקה: אני שוב אדבר עם השר, ונראה מה קורה עם ההוראות שהוא נתן.

ג'מאל זחאלקה: הוא לא היסס בעניין הזה, היתה לו החלטה חד משמעית.

ג'מאל זחאלקה: אני בטוח שגם חבר הכנסת מרציאנו יעשה משהו בעניין הזה, ושהוא יזרוק איזשהו משפט לשר.

ג'מאל זחאלקה: גם אני אעשה את זה.

ג'מאל זחאלקה: גם אתם תפנו אליו ותאמרו לו ששמעתם כך וכך.

ג'מאל זחאלקה: אני הרגשתי שהוא רציני.

מוראד עמאש: טוב לשמוע את זה.

כמאל ריאן: אני מברך על היוזמה לערוך יום עיון ארוך בנושא התכנון שבו יידון הנושא מכל הזוויות.

כמאל ריאן: מניסיון אישי אני יכול לומר שבלי נוכחות הממונים על המחוזות בישיבה שכזו, העניין יהיה לוקה בחסר.

כמאל ריאן: להערכתי, הממונים על המחוזות הם עורק ראשי מאוד בקידום התוכניות והתכנון.

כמאל ריאן: אני מצטער שראשי הרשויות לא באו להציג את עניינם.

כמאל ריאן: אין לי הסבר למה הם לא באו.

כמאל ריאן: מכל מקום, יש מרחב גדול מאוד בין ההבטחות של השרים והדרג הבכיר, לבין התרגום של ההבטחות האלה בשטח.

כמאל ריאן: אלו שני עולמות.

כמאל ריאן: לכן, צריך שהאנשים בשטח יתחברו להצהרות ולמדיניות של השרים.

כמאל ריאן: הרבה פעמים אנחנו שומעים דברים טובים, אבל זה לא מגיע לשטח.

כמאל ריאן: לצערי, מי שקובע זה בדרך כלל האדם שנמצא בשטח.

יורם מרציאנו: יקירי, אנחנו מדברים הרבה כדי שירשמו את השמות שלנו בסוף בפרוטוקולים.

יורם מרציאנו: בוא נקבל הצעות אופרטיביות.

יורם מרציאנו: הזמן של כולנו יקר.

כמאל ריאן: אנחנו דיברנו על זה שצריך לחסוך בזמן, ולהגביל את התוכניות בזמן.

כמאל ריאן: אם תוכנית תימשך עשר שנים היא לא תענה על צורכי היישוב, כי אחרי עשר שנים יש כבר ישוב אחר עם מנטאליות אחרת.

כמאל ריאן: הנושא השני שאני רוצה להעלות הוא מעורבות התושבים.

כמאל ריאן: אני חש שבאמת יש מעורבות, שומעים את האנשים.

כמאל ריאן: אבל, צריך לשמוע אותם יותר, וצריך לקבל את ההמלצות של התושבים כמה שיותר.

יעקוב גורבאן: אני רוצה להתייחס לתוכנית המתאר של ג'סר אלזרקא.

יעקוב גורבאן: התוכנית היום היא קטסטרופה, היא לא נותנת מענה.

יעקוב גורבאן: זה התבטא בבניית מבני ציבור, מבני מגורים, בצפיפות גבוהה כל כך.

יעקוב גורבאן: זה גורם לאלימות, ולהישגים נמוכים בבתי ספר.

יעקוב גורבאן: לגבי תוכנית המתאר החדשה - אני מבקש מכבוד חברי הכנסת להכין מסמך למינהל התכנון שיצוין בו כי קיים שטח פוטנציאל להרחבה בג'סר אלזרקא, ובלעדיו לא יתקיים שום דבר.

יורם מרציאנו: בדברי הסיכום שלי אני פונה לשר הפנים להיענות מייד לבקשת ראש המועצה להקים ועדת בדיקת גבולות ולספח שטחים הגובלים עם היישוב ג'סר אלזרקא, ואני אומר לך שאני גם אוציא לו היום מכתב ברוח הסיכומים האלה כדי לזרז את זה.

יעקוב גורבאן: השטחים האלה של ההרחבה הם כמעט לא מנוצלים, זה לחקלאות.

יעקוב גורבאן: כפי שהוזכר, יש שתי תוכניות.

יעקוב גורבאן: אחת מהן היא תמ"מ 6 של מחוז חיפה, ובקעת הנדיב.

יעקוב גורבאן: השטחים מיועדים לשטחים פתוחים לחקלאות ולשימור.

יעקוב גורבאן: זה מגביל אותנו עכשיו, ויגביל אותנו בעתיד.

יעקוב גורבאן: לכן, המסמך צריך לציין גם שיש להקפיא בינתיים את התוכניות האלה, במיוחד את רמת הנדיב.

יעקוב גורבאן: לא יכול להיות שיהיה כסף לפרויקט הנדיב, ולא יהיה כסף לתוכנית מתאר לג'סר אלזרקא.

יעקוב גורבאן: צריך קודם כל להתקדם בתוכנית, להכין אותה לפחות, לא לאשר אותה, ואז לדבר על רמת הנדיב.

אהוד יוסטמן: אני רק צריך להבהיר שהתוכנית של בקעת הנדיב עומדת עכשיו להיות מופקדת.

יורם מרציאנו: בדברי הסיכום שלי אני אבקש ממך להיפגש לפגישת עבודה מיידית ודחופה עם ראשי המועצה, כדי לבנות לכם איזשהו סד זמנים מסודר ועבודה משותפת.

יורם מרציאנו: לפחות נצא מכאן עם איזשהי כותרת של עבודה משותפת.

אהוד יוסטמן: אנחנו שמחים על כך.

שי רגב: כל מה שנאמר פה הוא נכון.

שי רגב: כמינהל, יש לנו שטח קטן בג'סר אלזרקא שהוא בעיקר באזור המערבי.

שי רגב: על השטח שלנו אנחנו מתכננים, ללא קשר לקיום או לאי קיום תוכנית מתאר.

שי רגב: ראינו שיש צורך כמו שאמר חבר הכנסת זחאלקה, איתרנו את הפוטנציאל והצרכים, והרצנו תוכנית בלי להמתין לתוכנית מתאר.

שי רגב: כדי שהתוכנית שלנו תצליח, צריכה להיות תוכנית מתאר.

שי רגב: היישוב צריך להיות ישוב חי וחזק, כדי שהתוכנית שלנו שהיא תוכנית לתיירות תצליח.

שי רגב: לנו יש אינטרס כפול.

שי רגב: מצד אחד, כאילו אינטרס פרטי-כלכלי.

שי רגב: מצד שני, אינטרס שהוא בראייה יותר רחבה.

מגלי והבה: מה הרווח הכלכלי של המינהל מתוכנית כזאת?

שי רגב: כולם טוענים שלמינהל יש אינטרסים כלכליים.

שי רגב: אנחנו מכינים מתחם תיירותי.

מגלי והבה: מה זה "אנחנו"?

מגלי והבה: האם אתם עושים את זה עם הרשות שם?

שי רגב: זה מתואם.

שי רגב: יש שתי תוכניות.

שי רגב: תוכנית פיתוח החוף - תוכנית כפר הדייגים, שהיא תוכנית שמוביל משרד התיירות.

שי רגב: תוכנית אחרת היא תוכנית שהמינהל יוזם, וזה תוכנית שהיא כוללת פתרונות מגורים ומלונאות, ותעסוקה תיירותית.

שי רגב: עניין המגורים נכנס יותר מאוחר בגלל מצוקות קרקע, וגם שטחי ציבור שאותרו ביישוב בשיתוף המועצה, ועקב פניות של המועצה.

שי רגב: כלומר, אנחנו קיבלנו מהם בקשות ויישמנו את זה בתוכנית שלנו שמלכתחילה היתה מיועדת רק לתיירות.

יורם מרציאנו: על-פי בקשת חברי הכנסת, תפנה לממונים עליך במינהל למנוע את החסמים ואת הבירוקרטיות, ולנסות לקדם את זה כמה שרק אפשר.

יורם מרציאנו: תנו עוד קצת מאמץ כדי שיהיה איזשהו אור בקצה המנהרה.

יורם מרציאנו: אני קורא את מכתבו של חבר הכנסת זחאלקה.

יורם מרציאנו: זה יכול להיות מנוף תיירותי ביישוב שהוא במצב סוציו-אקונומי כל כך נמוך.

יורם מרציאנו: לכן, אל תסתכלו רק על האדמה, אלא תסתכלו גם על הצד החברתי.

יורם מרציאנו: זה פצצת זמן מתקתקת שתתקתק לכולנו בראש, ובסופו של דבר בבואנו להקים ועדת חקירה נוספת בשאלה מה קרה שם, אנחנו נתעלם מהעובדות שהובאו לידינו לפני כן.

יורם מרציאנו: אנחנו תמיד מתעוררים אחרי ועדת חקירה, ואז מתחילים להסביר.

יורם מרציאנו: בוא לא נסביר - בוא נפתור.

שי רגב: נאמר פה שהשטחים החקלאיים הם שטחים שלא בשימוש.

שי רגב: קודם כל, אין דבר כזה.

שי רגב: שטח חקלאי הוא שטח בשימוש.

שי רגב: השימוש הוא חקלאי.

יורם מרציאנו: אפשר לעשות לו שינוי ייעוד.

שי רגב: גם חקלאות צריכה להתקיים.

שי רגב: בוא נהפוך את הכול, ונבנה על כל השטחים, ולא צריך בכלל שטחים פתוחים.

יורם מרציאנו: הבנתי, עכשיו הוא גם מייצג את ה"ירוקים".

מגלי והבה: ראינו פה דוגמה קטנה למה שקורה במספר רב של ישובים שבהם תוכניות המתאר לא גמורות, והן תקועות שנים על גבי שנים.

מגלי והבה: אני מכיר את ג'סר אלזרקא, הלכתי ברגל בישוב הזה בכמה מקומות שבהם אין אספלט וכבישים.

מגלי והבה: חלק מבתי הספר מזכירים את תקופת המנדט.

מגלי והבה: זה מצב שהוא בלתי נסבל.

מגלי והבה: לא בכדי אנחנו הגענו למסקנה שצריך לזמן לפה את כל גורמי התכנון במשרד הפנים ובמשרדים האחרים, וגם ברמה המחוזית.

מגלי והבה: צריך לראות איך עושים שיתוף פעולה בין התושבים לגורמים האחרים על מנת להגיע למיצוי הסוגיות האלה.

מגלי והבה: אנחנו נמצאים עכשיו בשנת 2007, ומי שחושב שאפשר לדחות את הפתרון לעוד עשרים-שלושים שנה, טועה.

מגלי והבה: אנחנו כוועדת הפנים באמת צריכים לקדם את הנושא הזה.

מגלי והבה: הרפורמה במשרד הפנים היא מאוד חשובה.

מגלי והבה: אבל, אם היא לא מקצרת תהליכים, ולא נותנת מענים, אז הבעיות יגברו מיום ליום בתחומים השונים: גם בנושא התכנון, גם בנושא התיירות, גם בנושא הכבישים.

מגלי והבה: אדוני היושב ראש, בסיכום הדברים שלך אנחנו צריכים לסכם שאנחנו אכן נזמן דיון ממצה, וגם נקים ועדת משנה שתפקח על כל הביצוע של כל הדרישות האלה של הרשויות.

יורם מרציאנו: רבותי, קיימנו דיון בנושא תוכניות המתאר במגזר הערבי בכלל, ובישוב ג'סר אלזרקא בפרט, וקיבלנו פה תמונת מצב עגומה של אוזלת יד של ממשלות ישראל במשך הרבה מאוד שנים.

יורם מרציאנו: אני מקווה שאנחנו רואים את האור בקצה המנהרה, כי בכל זאת נוספו 50 מיליון שקל, ובכל זאת אנחנו רואים איזשהי עבודה באוקטבות יותר גבוהות כדי להכין תוכניות מתאר, ותוכניות אב, ותוכניות מפרטות, ומתקיימים אין ספור דיונים בעניין הזה.

יורם מרציאנו: הנושא עלה לסדר יומה הציבורי של כנסת ישראל ושל ממשלת ישראל.

יורם מרציאנו: אבל, אתם הרי יודעים שבדיבורים בלבד לא נפתור את הבעיות, ויכול להיות שבשנה הבאה אנחנו שוב נקיים את אותו הדיון.

יורם מרציאנו: כמו שאמרתי, זה לתת כדורי ארגעה.

יורם מרציאנו: אנחנו בהחלט צריכים לקיים פה דיון מעמיק עם כל הגורמים המקצועיים וקובעי המדיניות, שבמהלכו הם יתנו תשובות כדי שלא נתעסק פה עוד שבועיים ברמת המיקרו.

יורם מרציאנו: אנחנו צריכים להתעסק תמיד ברמת המאקרו.

יורם מרציאנו: אני שמעתי פה את חברי ג'מאל זחאלקה בעניין מיזמי התיירות בחוף ג'סר אלזרקא.

יורם מרציאנו: מדובר ביישוב כל כך חלש שנמצא במצב סוציו אקונומי כל כך נמוך, וכאן יש לנו פתרון שהוא ליד הבית שלא עולה הרבה מאוד כסף.

יורם מרציאנו: הפתרון מדבר על מרכז תעסוקתי תיירותי אזורי.

יורם מרציאנו: נאמר פה שרק 27% מהתושבים הלכו להצביע, וזה מצביע על הייאוש בו נמצאים התושבים.

יורם מרציאנו: הרי ברור שאנשים כאלה לא רוצים להיות חלק מתוך מערכת "שלא סופרת אותם", כמו שאומרים החבר'ה.

יורם מרציאנו: כשלא סופרים אותך, אז זה היחס חזרה.

יורם מרציאנו: אדוני ראש המועצה, אני מתחייב לדבר עם שר התיירות.

יורם מרציאנו: אני מוכן לקחת את זה על עצמי יחד עם חבר הכנסת זחאלקה.

יורם מרציאנו: יתרה מכך, לקיים פגישה אצל שר התיירות.

מוראד עמאש: הוא מגיע אלינו ב-13 לפברואר.

יורם מרציאנו: אני מוכן להתלוות לסיור הזה, ואני אעשה מאמץ גדול כדי להיות עוד איזשהו בורג במכונה הגדולה הזאת שתביא לפתרון, כך שאפשר יהיה לראות את האור בקצה המנהרה.

יורם מרציאנו: חבר הכנסת זחאלקה, האם אתה מסמיך אותנו לסכם?

ג'מאל זחאלקה: מאה אחוז.

יורם מרציאנו: הוועדה תקיים דיון רחב בהשתתפות כל הגורמים המקצועיים וקובעי המדיניות.

יורם מרציאנו: כשאני אומר "הוועדה", אני לא קורא, אלא אני מנצל את סמכותי כיו"ר הוועדה הזמנית, ואני כבר מנחה את מנהלת הוועדה לזמן דיון.

יורם מרציאנו: אם כן, הוועדה תקיים דיון רחב בהשתתפות כל הגורמים המקצועיים וקובעי המדיניות הממונים על המחוזות, על מינהל התכנון, מינהל מקרקעי ישראל, שר הפנים, והגורמים התקציביים, בכדי לתת מענה לבעיית תוכניות המתאר במגזר הערבי ברמת המאקרו, ברמה הכוללת של כל הישובים הערביים.

יורם מרציאנו: שנית, הוועדה תפנה לשר הפנים ולמנכ"ל משרד הפנים כמי שמכהן כיושב ראש הוועדה הארצית לתכנון ולבנייה, ולשר התיירות, לקדם את כל תהליכי התכנון של נושא פיתוח אזור החוף.

יורם מרציאנו: אני מבין שזה תקוע עכשיו בכל מיני ועדות, אני מבין שמחר מתקיים דיון.

יורם מרציאנו: אנחנו נקרא לו כדי לזרז את תהליכי התכנון כדי להביא מענה לתושבי ג'סר אלזרקא.

יורם מרציאנו: שלישית, הוועדה קוראת לשר הפנים למנות ועדת חקירה לצורך בדיקת גבולות לטובת הרחבת היישוב בג'סר אלזרקא, עם השטחים הגובלים לה.

יורם מרציאנו: רבותי, אני מבקש שנאשר את זה.

יורם מרציאנו: מאושר פה אחד, תודה רבה.